વિભાકરે પગ ઉપાડ્યા અને પાર્કિંગ તરફ આગળ વધ્યો. ભાણાને સામે આવેલો જોઇને બંને મામાના ચહેરા પર ખુશી પથરાઇ. વિભાકરે ઝૂકીને વસંતમામાનો ચરણસ્પર્શ કર્યો તો એમણે વિભાકરને બાથમાં ભીંસી લીધો. નાના કમલેશમામાએ પણ એવો જ પ્રેમ વરસાવ્યો. એ બંનેની સાથે બીજા બે પિતરાઇઓ પણ હતા. એ બધાને વિભાકર હરિવલ્લભદાસ પાસે લઇ ગયો. 'આટલે દૂરથી આવીને પણ તમે વ્યવહાર સાચવો છો એ બહુ મોટી વાત છે.' હરિવલ્લભદાસે ભીના અવાજે આવકાર આપીને કહ્યું. 'આજે તમારો હવાલો તમારા ભાણિયાને જ આપી દીધો છે. એનું કહ્યું માનશો તો મને પણ આનંદ થશે.' જવાબમાં એ ચારેય એમની સામે હાથ જોડીને ઊભા રહ્યા. હું એમને સંભાળી લઇશ. આંખોથી જ વિભાકરે પિતાને સંદેશો આપ્યો અને ચારેયને લઇને એ પૂજાવિધિ ચાલતી હતી ત્યાં પહોંચ્યા.